**STYRETS BERETNING FOR 2022**

Styret har bestått av:

|  |  |
| --- | --- |
| Leder | Gorm Norstad |
| Kasserer | Per Rømoen |
| Sekretær | Roar Johansen |
| Styremedlem | Ivar Rotefoss |
| Leder turneringsutvalget/turneringsleder | Jan P. Johannesen |
| Leder kjøkkenet/kioskansvarlig | Jan Talberg |
| Varamedlem | Tom Gjøs |

Etter årene 2020-2021 med strenge restriksjoner grunnet covid-19 pandemien, var det stor spenning om vi fikk normalisert klubbridgen med fysisk spilling framfor nettbridge. Nettbridge på BBO og RealBridge hadde i denne perioden sterk vekst, og det var en viss frykt for at dette kunne bli den nye normalen. Med kort reisevei og mulighet for å spleise par fra hele landet, og i mange tilfeller klubbkvelder på Realbridge med spillere og ferierende langt fra Norge, var det så stor deltakelse på klubbkvelder at den som gliste bredest var kasserer. Vi andre savnet litt mere avbrekk fra skjerm og hjem, og ikke minst pølsene til Jan og Monika.

Først fra februar skrudde vi over på det vi tenkte kunne bli permanent vanlige klubbridgen på Musikkhuset. Første klubbkveld gav oss 8 bord og vi kunne håpe om raskt å komme opp i vårt nivå på 12-16 bord. Litt hålkeføre opplevde vi med mange smittede klubbspillere som ble løst med nettspilling ett par kvelder i slutten av februar og begynnelsen av mars, men etter det har pandemien levd sitt eget liv uten for mye komplikasjoner for de av oss som gjerne vil treffe personene vi konkurrerer om ære og klubbpoeng.

Missklikk ble et resultat av den suksessen som spilling på Realbridge hadde under pandemien, og dette er blitt et veldig godt alternativ for de som ikke kan, eller vil reise til et klubblokale. Vi har ikke opplevd at Missklikk har gitt klubbene i Nedre Glomma en uheldig konkurranse og vi ønsker Missklikk alt godt framover.

Pr 31.12.22 hadde klubben 74 registrerte medlemmer fordelt på 55 A-medlemmer, ingen I-medlem og 19 B-medlemmer. Dette var en liten nedgang i medlemsmasse sammenlignet med 2021.

Sesongen 2022 ble et oppbyggingsår hva angår ulike turneringer og lagspill. Målet var å komme tilbake på normalen her også med de vante konkurransene som Kretsmesterskap, Seriemesterskap, Bridgefestivalen på Lillehammer uten deltakerbegrensning som i 2021, og alle andre møteplasser for konkurransebridge.

5. mai startet sommerbridgen. Her tronet til slutt Atle Evensen i ensom majestet som kongen av sommerbridgen. Gratulerer til han og de som bidro som makker. Hva vi ellers har sett fra Atle og Arild i 2022 så trengte sikkert makkerne bare å telle og holde i kortene!

I Seriemesterskapet 2021-22 ble lag Gjøs (Østfold og Follo 2 - Pettersen - Fjæstad - Helgesen - Johansen - Feilberg-Jacobsen - Hansen - Jacobsen – Gundersen) nr 4 i 3. div avdeling L.

I 4. divisjon Østfold og Follo vant Nedre Glomma (Didriksen - Simensen - Evensen - Johnsen - Norstad - Larssen – Lødding). Med opprykk møtes disse lagene i samme divisjon 2022-23. Gratulerer til begge lag.

Kretsmesterskap A-puljen ble vunnet av Fredrikstad 1, med Sarpsborg 1 på andreplass (Didriksen - Lødding - Helgesen - Gjøs – Gundersen).

Så har vi storturneringen KM Singel i etterkant av årsmøte i Østfold og Follo krets 2022, som er deg mot røkla. Deltakerantallet gjenspeiler stort sett frammøte på årsmøte, møteutgifter knekker nok ikke kretsens driftsbudsjett. Her gjorde Hans Lindberg den store feilen å vinne hele greia foran sin bedre halvdel på andre plass. Skummelt, men Hans er observert senere så saken ble nok løst i familierådet. Tom Gjøs slo en.

Et lag tok turen til Lillehammer, «Glommahaiene» med Gjøs-Helgesen og Evensen-Simensen. De ble så vidt slått av Gunsmoke i NM Monrad Lag. Og noe til. Flere lå bak. Patton likeså, midt i haugen som i denne sammenheng er hederlig selv om de hadde håpet på flere skalper der. De lader opp til nytt forsøk i 2023.

Også den svenske bridgefestivalen er blitt populær for Norske spillere. Et lag fra vår klubb dro seg til 26th Swedish Bridge Festival i Ørebro i begynnelsen av august, og hadde også lagnavnet Glommahaiene. Her med Gjøs-Johansen, Evensen-Grimstad. Det ble stang ut i kvalifiseringen og feiringen desto lengre. Fin turnering, anbefales sammen med vår egen bridgefestival for de som liker god motstand og dyktige arrangører.

Klubbmesterskapet er for mange en mulighet til å komme i klubbens historiebok. Mange storspillere har vært gjengangere på toppen av listen, spørsmålet var om noen ferske fjes kunne være med i kampen. Før siste kveld var det i følge Rømoen fire par som kunne vinne, sannsynligvis den samme optimismen i sannsynlighetsberegninger som vi ser når Norges fotballandslag spiller for EM og VM spill. Men Svein Grimstad sto som en bauta fra start til mål og vant komfortabelt. Roar Johansen var for det meste makker og telte og holdt i kortene inn til deres første klubbmesterskap.

Klubbmestere for kløvernål ble Thor Helle og Øystein Borgaas.

Gratulerer.

Rekruttering er vår største utfordring, og på bridgens dag i september hadde et mannsterkt korps stilt opp på Amfi Borg for rekruttering. Flere viste interesse og blokken var fylt med potensielt mange som kunne følges opp med kurs. Så ble også gjort av Jan Talberg og evigunge Ivar Rotefoss som kursledere. Stor honnør til disse og andre av våre ressurspersonene som stiller opp for vår tankeidrett og framtiden til klubben.

19.04.22

Roar Johansen